Diit 18
Dit puɔnyä Dee-bid
(
2 Tham 22:1-51
)
(Dit Dee-bid ja̱ŋ Kuɔth)
Cio̱o̱k 18 
Latkɛ jɛ kɛ thok Ɣi-bɛ-ru i̱, rieet diɛt Dee-bid tëë ketdɛ Kuoth Nhial kɛ cäŋ ëë ci Kuoth Nhial ɛ kän tetni tɛ̈rɛ diaal, kä cɛ kän tetdä Thɔɔl.
1
Ɣän nhɔakä ji̱ lö Kuoth Nhial
in la buɔ̱mdä.
2
Kuoth Nhial ɛ buɔ̱mdä,
kä gääŋdä, kä luääkdä,
Kuoth ɛ gääŋdä,
kä la lua̱kä rɔ kä jɛ,
ɛ ko̱tdä, kä ɛ buɔ̱mdä,
kä ɛ gääŋdä kä luääkdä.
3
Cä Kuoth Nhial,
in ro̱ŋ kɛ liak cɔl,
kä cɛ ɣä kän kä ji̱ tɛ̈rä.
4
Kä dep li̱eth tëë gekädä
kä muaŋ däkä tëë ni wi̱i̱dä.
5
Kä dep li̱eth yiɛnɛ ɣä,
kä kɔ̱a̱k li̱eth tëë nhiamdä.
6
Kɛ riɛkdä cä Kuoth Nhial cɔl,
cua̱ Kuothdä cɔl kɛ luäk.
Ni luaakdɛ cuɛ jɔwdä liŋ,
cuɛ wieedä liŋ kɛ ji̱thdɛ.
7
Cu piny dual kä cuɛ jɛ lath,
kä cuɛ keŋ päämni lath bä
cuɛ jɛ lath,
kɛ ɣöö ci Kuoth gaak.
8
Kä cu tol ben raar wuumdɛ,
kä cu mac ben raar thokdɛ,
bo̱l maac miim cɛ ben kä jɛ.
9
Cuɛ pua̱a̱r da̱a̱k, kä cuɛ ben piny,
kä te muth mi col ciöknikɛ.
10
Cuɛ kɔt kɛ mi ce̱tkɛ puɔ̱ny
jääkä kä cuɛ riŋ,
kä cuɛ ben kɛ pɛ̈th kɛ rɛy jiɔam.
11
Cuɛ rɔ kum kɛ muth,
ca jɛ go̱l ɛ wuɔ̱n nhial mi col.
12
Kɛ buay nhiamdɛ la no̱o̱ŋɛ pua̱r
mi dɛm kɛ guiy kä tekɛ yi̱el.
13
Cu Kuoth Nhial ma̱r ni nhial,
ɛn Kuoth in Di̱t ni Jɛn
cɛ jɔwdɛ ja̱k,
kɛ nhiaal guiiyni kɛnɛ yi̱el.
14
Cuɛ bäärikɛ yuɔr,
kä cuɛ ji̱ tɛ̈rɛ riaw dɔɔr,
kɛ buaydɛ min di̱i̱t,
cukɛ rɔ̱ bar.
15
Kä cu rɛy yiëri jɔɔc
kä cu keŋ ɣɔaa te ni baaŋ,
mëë ci Kuoth Nhial gaak kɛ ji̱ tɛ̈rɛ
kɛ ŋo̱kdɛ kɛ kɛ yiëë kɛ wumdɛ.
16
Ni nhial cuɛ ɣä lɔ̱m ni piny,
cuɛ ɣä ben ka̱n rɛy pi̱i̱ni ti ŋuan.
17
Kä cɛ ɣä kän kä gua̱n
tɛ̈rä mi bum,
cɛ ɣä luäk kä nɛy diaal
tin lökɛ ɣä,
kɛ ɣöö bum nikɛn kä ɣä.
18
Cukɛ ben kä ɣä kɛ cäŋ rikädä,
duundɛ ɣöö cu Kuoth Nhial
ɣä gaŋ.
19
Cuɛ ɣä nööŋ raar guäth mi rik,
cɛ ɣä kän kɛ ɣöö nhɔkɛ ɣä.
20
Ci Kuoth Nhial ɣä la̱t agɔaa
kɛ kui̱ cuŋnikä,
cɛ ɣä poth kɛ ɣöö thilɛ
ɣä duer.
21
Kä cä duɔ̱p Kuɔth Nhial tit,
kä /ka̱n rɔ ri̱t kɔr Kuɔthdä.
22
Kɛ ɣöö te ŋuɔ̱tkɛ diaal nhiamdä
cua̱ luëëkɛ la̱t, /ka̱n rɔ woc thi̱n.
23
Kä thilɛ ɣä bɛ̈l nhiamdɛ,
kä cä rɔ tit kä duer.
24
Kɛ kui̱ ɛmɔ ci ɣä culikä,
kɛ kui̱ cuŋnikä,
kɛ kui̱ kä ɣöö thilɛ
ɣä duer waaŋdɛ.
25
Kä Kuoth gɔaaɛ kɛ nɛy
tin gɔw kɛ jɛ,
kä thilɛ jɛ bɛ̈l kɛ nɛy
tin thil bɛ̈l.
26
Kä jɛn gɔaaɛ kɛ nɛy
tin gɔw kɛ jɛ,
kä la ŋɛ̈ɛ̈nyɛ kɛ nɛy tin jiäk.
27
Kä la käänɛ nɛy tin mua̱l mua̱a̱l,
kä la käpɛ nɛy tin kapkɛ rɔ̱
nhial piny.
28
Ɛ jɛn la buaydä mɔ,
kä ji̱n Kuoth Nhial ni Kuothdä
mɛri muthdä.
29
Kä kɛ luäkdɛ dëë ji̱ tɛ̈rä mak,
kɛ buɔ̱m Kuɔthdä dëë pa̱nyni ba̱l.
30
Duɔ̱p Kuɔth ɛmɛ cuɔ̱ŋkɛ,
kä ruac Kuɔth Nhial tëë guäthdɛ,
kä jɛn ɛ ko̱t nɛɛni diaal
tin lua̱kɛ rɔ̱ jɛ.
31
Ɛŋa la Kuoth ɔ mi /ci mua
Kuoth Nhial?
Kä ɛŋa la päm ɔ mi
/ci mua Kuothda?
32
Ɛn Kuoth ɛmɛ ɛ gääŋdä mi bum,
jakɛ duɔ̱pkä kä tekɛ mal.
33
Kä jakɛ ɣä kä puɔl ce̱tkɛ kɛ̈w
kä cɛ ɣä jak kä cuŋ
wuɔ̱thni päämni.
34
Kä cɛ ɣä ŋi̱eec kɛ ko̱r,
kɛ kui̱c ɛmɔ dëë kui̱n kui̱n
yieethä gɔ̱ŋ.
35
Ci Kuoth Nhial ɣä gaŋ,
kä cɛ ɣä kän,
cuɛ ɣä luäk nikɛ tet cuëëcdɛ,
kɛ gɔɔydɛ cuɛ ɣä jak kä bum.
36
Kä ci ka̱a̱th ciöknikä rep,
kä /kenɛ ciökä lɛ lath.
37
Cä ji̱ tɛ̈rä joc, kä cäkɛ käp,
kä /ka̱n rɔ ri̱t amäni thuɔ̱kdiɛn.
38
Cäkɛ kuɛr ni piny,
kɛ ɣöö /cikɛ rɔ̱ bi nyɔk
kɛ jiëc,
tëthni kɛn kamni ciöknikä.
39
Kä ci ɣä moc kɛ buɔ̱m köör,
kä ci ɣä ka̱m juc ji̱ tɛ̈rä.
40
Kä ci ji̱ tɛ̈rä jak kä
barkɛ rɔ̱ kɛ ɣä,
kä cä nɛy tin lökɛ ɣä näk.
41
Cukɛ luäk go̱r, duundɛ ɣöö thilɛ
ram mi cikɛ luäk,
cikɛ Kuoth Nhial thiec kɛ luäk,
duundɛ ɣöö /kenɛ kɛ loc.
42
Cua̱kɛ duäc a bikɛ nuɔɔr
ce̱tnikɛ tup rɛy jiɔam,
cua̱kɛ dɔany ce̱tnikɛ tuäk duɔ̱p.
43
Kä curi ɣä kän
kä nɛy tëë ca rɔ̱ luɔ̱c ɣä,
kä ci ɣä jak kä kuäär dööri,
kä ca ɣä lätikä ɛ nɛy ti kuecä.
44
Kä niɛ mɔ ca ɣä liŋ ɔ,
la kɛn ɣä cua̱ luth,
kä la la̱ŋ jur nhiamdä.
45
Ci jur lɔcdiɛn baath,
bäkɛ raar ti̱ecnikiɛn
tin buɔ̱m buɔ̱ɔ̱m ɛ lathɛ kɛ.
46
Ce̱tnikɛ min tëk Kuɔth Nhial,
ɛ puɔ̱th wä kä gääŋdä,
a liak tekɛ Kuoth känädä,
47
jɛn Kuoth in käm ɣä juc nath
min ci döör la̱th pinydä,
48
min ci ɣä kän kä ji̱ tɛ̈rä.
Kɛ thuɔ̱k ci ka̱m ni ɣä liak
kä ji̱ tɛ̈rä,
kä ci ɣä kän kä ji̱ gak gaakni.
49
Kɛ kui̱c ɛmɔ bä ji̱ puany
rɛy dööri lö Kuoth Nhial,
bä ciötdu puany kɛ diit.
50
Cɛ juc nath mi di̱i̱t ka̱m kuäärɛ
kä cɛ nhök mi thil pek nyuɔ̱th
ram in cɛ kuany,
cɛ jɛ nyuɔ̱th Dee-bid kɛnɛ kuaykɛ
amäni cäŋ kɛl.
